b"\n_START_ARTICLE_\nOon\xc3\xb2pids\n_START_SECTION_\nDescripci\xc3\xb3\n_START_PARAGRAPH_\nEl g\xc3\xa8nere de tipus de la fam\xc3\xadlia \xc3\xa9s Oonops (Keyserling, 1835), que tamb\xc3\xa9 \xc3\xa9s el m\xc3\xa9s nombr\xc3\xb3s. S\xc3\xb3n aranyes haplogines generalment de mida molt petita, entre 1 i 3 mm. Algunes esp\xc3\xa8cies presenten plaques endurides (scuta) en l'abdomen. Normalment tenen sis ulls, ja que han desaparegut els ulls mitjans anteriors. Tanmateix, hi ha excepcions: amb quatre ulls (Viamao Opopaea), dos ulls (per ex., Coxapopha, Diblemma) i fins i tot amb els vuit ulls (per ex., Cousinea, Blanioonops). _NEWLINE_La fam\xc3\xadlia presenta uns trets morfol\xc3\xb2gics inusuals, molts dels quals es limiten a mascles, que inclouen parts bucals molt modificades (per ex., Coxapopha, Xyccarph), cartutxeres esternals (per ex., Grymeus) i extensions de la closca (per ex., Ferchestina, Unicorn). Els pedipalps dels mascles sovint tamb\xc3\xa9 estan molt modificats. A Opopaea, per exemple, s'observa la patel\xc2\xb7la del palp expandida, i els mascles d'Ischnothyreus es caracteritzen per tenir completament esclerotitzats els pedipalps, que s\xc3\xb3n de tons negres. Finalment, es considera que els membres del g\xc3\xa8nere Orchestina poden saltar, ja que tant mascles com femelles han ampliat els f\xc3\xa8murs del quart parell de potes.\n_START_SECTION_\nDistribuci\xc3\xb3 i h\xc3\xa0bitat\n_START_PARAGRAPH_\nTenen una distribuci\xc3\xb3 per tots els continents i no s'han trobat a Nord-am\xc3\xa8rica, a la part septentrional d'\xc3\x80sia, al centre occidental d'\xc3\x80frica, i algunes altres zones m\xc3\xa9s concretes (Nova Guinea o Ar\xc3\xa0bia)._NEWLINE_Els oon\xc3\xb2pids no s\xc3\xb3n f\xc3\xa0cils de veure perqu\xc3\xa8 s\xc3\xb3n massa petits. Generalment, es troben a la fullaraca i sota pedres, per\xc3\xb2 tamb\xc3\xa9 constitueixen un component significatiu de la fauna d'aranyes de la coberta de les selves tropicals. Tres g\xc3\xa8neres afrotropicals cecs (Anophthalmoonops, Caecoonops, Termitoonops) es troben exclusivament en nius de t\xc3\xa8rmits. Es creu que unes quantes esp\xc3\xa8cies, com Heteroonops spinimanus, pantropical, s\xc3\xb3n partenogen\xc3\xa8tiques i no s'ha trobat cap mascle.\n_START_SECTION_\nSuperfam\xc3\xadlia Dysderoidea\n_START_PARAGRAPH_\nEls oon\xc3\xb2pids havien format part de la superfam\xc3\xadlia dels disdero\xc3\xafdeus (Dysderoidea), al costat de disd\xc3\xa8rids, orsol\xc3\xb2bids i seg\xc3\xa8strids._NEWLINE_Les aranyes, tradicionalment, havien estat classificades en fam\xc3\xadlies que van ser agrupades en superfam\xc3\xadlies. Quan es van aplicar an\xc3\xa0lisis m\xc3\xa9s rigorosos, com la clad\xc3\xadstica, es va fer evident que la major part de les principals agrupacions utilitzades durant el segle XX no eren compatibles amb les noves dades. Actualment, els llistats d'aranyes, com ara el World Spider Catalog, ja ignoren la classificaci\xc3\xb3 de superfam\xc3\xadlies."